《谢郑广文和韵》
宋代·郑清之

鳣堂心醉经，精神应满腹。
温饱非所志，饮食不以目。
说诗称解颐，善问待攻木。
颇愁百斛量，孔庭惟立独。
俎豆答卫问，筐瓷欠邹漉。
曾子非养口，漆园且尊足。
时於清夜分，酌以翠勺绿。
聊浇磊磈胸，不废吾伊读。
每篇亦作句，如对纪书竹。
相逢盖初倾，一别桑重沃。
融尊惭坐满，鲁馈疏拜仆。
卫生不自宝，抑首亲患玉。
囊无谀墓金，米乏佳传斛。
厨烟爨人凊，蔬课园夫督。
粟瓶收秫田，黍酿用阴麴。
解同杜陵襟，期醉昌黎菊。
赤手当缚菟，白眼谩嗔俗。
庄虚左氏宴，觞肯西子属。
酒债负寻常，会期遭百六。
要须中圣贤，庶以展伯叔。
醉入无功乡，醒岂屈原族。
岸帻一笑粲，共赋醽酒醁。

作者简介：郑清之（1176—1251）南宋大臣。初名燮，字德源、文叔，别号安晚，庆元道鄞县（今浙江宁波）人。嘉泰二年进士及第。历官光禄大夫，左、右丞相，太傅，卫国公（齐国公）等。淳祐末年，元兵大举侵宋，郑清之进十龟元吉箴劝帝励精图治，未能实施，而后退仕隐居，諡忠定，著有《安晚集》六十卷。